Chi Jesús yjacmɨnañ:
―Caꞌ ajcxy jotmay mjɨhuɨ̈y ma mꞌaa mjot mɨɨd jada ayuc.
Mɨbɨc ajcxy Dios etz ɨɨch nañ jaduꞌn mɨbɨjccɨch.
Jiiby ma ɨɨch nDeedy chɨnäy,
jiiby mɨjtɨgɨydac.
Co ixyipy caꞌ yjaduꞌnɨty,
caꞌ ixyipy tɨ nnɨmaaygɨxy co nnɨcxyɨch ma nDeedyɨch nꞌocniꞌixɨy tzɨnaaydac mɨɨd miich ajcxy ycɨxpɨ.
E co ɨɨch anajty tɨ nbaꞌttɨgɨ̈yɨch,
e tɨ niꞌixɨɨyɨch tzɨnaaydac jayɨjp mɨɨd miich ajcxy ycɨxpɨ,
huinꞌit ajcxy nihuimbidɨpy,
jëbɨ ɨɨch ajt naydügmujcɨm,
jɨgɨx ma anajty nꞌityɨch,
nañ jiiby miich ajcxy mꞌidɨpy.
Miich ajcxy mnejhuɨɨyb nej jëbɨ ajcxy mjädɨp ma nnɨcxyɨch oyduuby.
Chi Tomás ymɨnañ:
―Huindzɨn,
caꞌ ɨɨch ajcxy nejhuɨɨygɨxy ma miich mnɨcxaꞌñ,
e caꞌ ɨɨch ajcxy nnejhuɨɨygɨxy nej jëbɨ njáꞌtcɨxɨbyɨch jiiby.
Chi Jesús yꞌadzooy:
―Jaduꞌn nej tɨ ndzɨnäyɨch jada jeꞌ je ijxpejt nej Dios tzocy co miich ajcxy mdzɨnähuɨpy.
Nyejcpyɨch je tɨyꞌajt huɨdibɨ jëbɨ huaad mguychɨnaaygɨxy.
Co jaduꞌn mguydundáygɨxɨpy ɨɨch ndɨyꞌajt,
chi mjáꞌtcɨxɨpy ma Dios.
Nyejcpyɨch je jugyꞌajtɨn huɨdibɨ caꞌ tüccɨꞌyɨ ycɨxy ytɨgoy.
Caꞌ ni pɨnjäy yjädɨpy ma Dios Teedy,
penɨ caꞌ cuydundäy ɨɨch ndɨyꞌajt.
Jadachambɨ etz nej xɨɨ tiempo yjacnɨcxaꞌñ miich ajcxy mꞌixyꞌajty Dios Teedy.
Pen xyꞌixyꞌajtpɨch miich ajcxy,
nañ mꞌixyꞌajtyp miich ajcxy Dios Teedy.
Chi Felipe yꞌadzoy:
―Huindzɨn,
ɨɨch ajcxy yɨ Dios Teedy yajꞌijxcɨch cham cham,
e mɨɨd tɨm yɨꞌyɨ jotcujcꞌadɨpyɨch ajcxy.
Paady Jesús nɨmay je Felipe:
―Cham xɨɨ jɨmɨjt ñɨcxnɨ maabɨ ɨɨch njaꞌityɨch mɨɨd miich ajcxy,
e ¿caꞌnɨ miich xytɨmyꞌijxhuɨꞌmyɨch Felipe?
Yɨ jäy ajcxy tɨɨbɨ xyꞌíjxcɨxyɨch,
nañ yꞌijxyp ajcxy yɨꞌ Dios Teedy.
E chi jadaꞌ,
¿nej miich co jaduꞌn xyñɨmäyɨch:
“Yajꞌijxcɨch je Dios Teedy?”
¿Nej caꞌ mmɨbɨcy co ɨɨch nꞌity ma Dios Teedy,
e Dios Teedy ijtp ma ɨɨch?
Yɨ ayuc huɨdibɨ ngapxhuäcxypɨch,
caꞌ yɨꞌ ngɨꞌmꞌayucꞌadyiijɨch ngɨꞌmdɨyꞌajtꞌadyiijɨch.
Yɨ mɨjhuinmaꞌñ huɨdibɨ ajcxy mꞌijxyp ndumybɨch,
yɨ Dios Teedy huɨdibɨ ijt ma ɨɨch,
yɨꞌ jaduꞌn tumb.
Mɨbɨjccɨch ajcxy co ɨɨch nꞌityɨch ma Dios Teedy,
e Dios Teedy ijtp ma ɨɨch.
Penɨ caꞌ mdɨmmɨbɨgaangɨxy,
mɨbɨc ajcxy mɨɨd je mɨjhuinmaꞌñ ycɨxpɨ huɨdibɨ tɨ nduñɨch.
Janch janch ɨɨch miich ajcxy jaduꞌn nɨmaaygɨxy co je jäy ajcxy huɨdibɨ xymɨbɨjcpɨch,
nañ ytunɨpy ajcxy nañ jaduꞌn yɨ mɨjhuinmaꞌñ huɨdibɨ tɨ nduñɨch.
Jac tɨm nïgɨ tunɨpy mɨjhuinmaꞌñ,
com ɨɨch nnɨcxaambɨch ma Dios Teedy yꞌity.
E tügꞌócɨy ti miich ajcxy mɨbɨjctzooyb ma Dios Teedy mɨɨd ɨɨch nxɨɨ,
ndunɨpyɨch yɨꞌ.
Dios Teedy huɨdibɨ nDeedyꞌajtypɨch,
jeꞌ cömay yꞌidɨp mɨɨd huɨdibɨ miich anajty ajcxy mdumyb mɨɨd ɨɨch nmɨcꞌajt.
Co myajmɨbɨjctzohuɨpy tijaty,
xycapxpáatɨbɨch nxɨɨ,
huinꞌit nguydunɨpyɨch huɨdibɨ anajty tɨ mbɨjctzoogɨxy.